ΑΙΤΙΟΛΟΓΙΚΗ ΕΚΘΕΣΗ

Κατόπιν αιτήσεως της Ιρλανδίας, το Συμβούλιο χορήγησε στις 7 Δεκεμβρίου 2010 χρηματοδοτική συνδρομή στην Ιρλανδία (εκτελεστική απόφαση 2011/77/EΕ του Συμβουλίου) για τη στήριξη ενός προγράμματος σημαντικών οικονομικών και δημοσιονομικών μεταρρυθμίσεων, με στόχο την αποκατάσταση της εμπιστοσύνης, την επιστροφή της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην ΕΕ.

Σύμφωνα με το άρθρο 3 παράγραφος 9 της εκτελεστικής απόφασης 2011/77/ΕΕ, η Επιτροπή, από κοινού με το ΔΝΤ και σε συνεργασία με την ΕΚΤ, διενήργησε την πρώτη επισκόπηση της προόδου των Ιρλανδικών αρχών όσον αφορά την εφαρμογή και τον κοινωνικοοικονομικό αντίκτυπο των συμφωνηθέντων μέτρων.

Λαμβανομένων υπόψη των αναθεωρημένων οικονομικών προοπτικών, καθώς και των στοιχείων που προέκυψαν εν τω μεταξύ (συμπεριλαμβανομένων εκείνων που παρήχθησαν από την ανασκόπηση της προληπτικής εκτίμησης της κεφαλαιακής επάρκειας και από την ανασκόπηση της προληπτικής εκτίμησης της ρευστότητας, τις οποίες ολοκλήρωσε η Κεντρική Τράπεζα της Ιρλανδίας στις 31 Μαρτίου 2011), και των πολιτικών προτεραιοτήτων της κυβέρνησης η οποία εξελέγη στις 25 Φεβρουαρίου 2011, η Επιτροπή προτείνει την τροποποίηση των όρων οικονομικής πολιτικής επί των οποίων εδράζεται η συνδρομή όπως εξηγείται κατωτέρω. Η Επιτροπή κρίνει αναγκαίες τις προτεινόμενες αλλαγές στους όρους οικονομικής πολιτικής, προκειμένου να εξασφαλιστεί η ομαλή υλοποίηση του προγράμματος και να διασφαλιστούν οι στόχοι του.

2011/0118 (NLE)

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

για την τροποποίηση της εκτελεστικής απόφασης 2011/77/EE του Συμβουλίου της 7ης Δεκεμβρίου 2010 σχετικά με την παροχή ενωσιακής χρηματοδοτικής συνδρομής στην Ιρλανδία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης[1] και ιδίως το άρθρο 3 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Κατόπιν αιτήσεως της Ιρλανδίας, το Συμβούλιο χορήγησε χρηματοδοτική συνδρομή στην Ιρλανδία (εκτελεστική απόφαση 2011/77/EΕ του Συμβουλίου) για τη στήριξη ενός προγράμματος σημαντικών οικονομικών και δημοσιονομικών μεταρρυθμίσεων, με στόχο την αποκατάσταση της εμπιστοσύνης, την επιστροφή της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην ΕΕ.

2. Σύμφωνα με το άρθρο 3 παράγραφος 9 της εκτελεστικής απόφασης 2011/77/ΕΕ, η Επιτροπή, από κοινού με το ΔΝΤ και σε συνεργασία με την ΕΚΤ, διενήργησε την πρώτη επισκόπηση της προόδου των Ιρλανδικών αρχών όσον αφορά την εφαρμογή και τον κοινωνικοοικονομικό αντίκτυπο των συμφωνηθέντων μέτρων.

3. Σύμφωνα με τις τρέχουσες προβλέψεις της Επιτροπής για την ονομαστική αύξηση του ΑΕΠ (-3,6% το 2010, 1,3% το 2011, 2,8% το 2012 και 4,0% το 2013), η πορεία δημοσιονομικής προσαρμογής συνάδει με τη σύσταση του Συμβουλίου της 7ης Δεκεμβρίου 2010 προς την Ιρλανδία βάσει του άρθρου 126 παράγραφος 7 της Συνθήκης και ανταποκρίνεται στην εξέλιξη του δείκτη χρέους προς το ΑΕΠ ως εξής: 96,2% το 2010, 112,0% το 2011, 117,9% το 2012 και 120,3% το 2013. Συνεπώς, ο δείκτης χρέους προς το ΑΕΠ θα σταθεροποιηθεί το 2013 και τα επόμενα έτη θα τεθεί σε φθίνουσα πορεία, εφόσον υπάρξει περαιτέρω πρόοδος στη μείωση του ελλείμματος. Η δυναμική του χρέους επηρεάζεται από διάφορες εκτός προϋπολογισμού πράξεις, συμπεριλαμβανομένων των εισφορών κεφαλαίου σε τράπεζες το 2011 με καθαρό αποτέλεσμα αυξητικό του χρέους της τάξης περίπου των 6 εκατοστιαίων μονάδων του ΑΕΠ, της παραδοχής διατήρησης υψηλών ταμειακών αποθεματικών και διαφορών μεταξύ δεδουλευμένων και καταβαλλόμενων πληρωμών τόκων.

4. Η ανακεφαλαιοποίηση των Allied Irish Bank, Bank of Ireland, και EBS Building Society ώστε ο δείκτης βασικών πρωτοβάθμιων κεφαλαίων να φθάσει το 12 % (βάσει της PCAR 2010), η οποία επρόκειτο να πραγματοποιηθεί έως τον Φεβρουάριο του 2011, αναβλήθηκε από την απερχόμενη κυβέρνηση λόγω των επικείμενων γενικών εκλογών.

5. Στις 31 Μαρτίου 2011, η Κεντρική Τράπεζα της Ιρλανδίας ανακοίνωσε τα αποτελέσματα από την ανασκόπηση της προληπτικής εκτίμησης της κεφαλαιακής επάρκειας (PCAR) και από την ανασκόπηση της προληπτικής εκτίμησης της ρευστότητας (PLAR). Στη βάση των εκτιμήσεων αυτών, διαπιστώθηκε ότι οι τέσσερις συμμετέχουσες ημεδαπές τράπεζες (Allied Irish Bank, Bank of Ireland, EBS Building Society και Irish Life & Permanent) χρειάζονταν πρόσθετα κεφάλαια συνολικού ύψους 24 δισεκατομμυρίων ευρώ, εκ των οποίων 3 δισεκατομμύρια ευρώ για την αντιμετώπιση έκτακτων αναγκών, προκειμένου να διατηρήσουν επαρκή κεφαλαιοποίηση βάσει ενός σεναρίου ακραίων καταστάσεων.

6. Στις 31 Μαρτίου 2011, η νέα κυβέρνηση που σχηματίστηκε μετά τις εκλογές της 25ης Φεβρουαρίου 2011, ανακοίνωσε τη στρατηγική της να ενισχύσει και να μεταρρυθμίσει τις ημεδαπές τράπεζες, εξασφαλίζοντας, μεταξύ άλλων, την ικανοποίηση των αναγκών ανακεφαλαιοποίησης που διαπιστώθηκαν από τις PCAR/PLAR. Με τον τρόπο αυτό, ο δείκτης των βασικών πρωτοβάθμιων κεφαλαίων των ημεδαπών τραπεζών στο τέλος Ιουλίου 2011 (με την επιφύλαξη των κατάλληλων προσαρμογών για αναμενόμενες πωλήσεις περιουσιακών στοιχείων στην περίπτωση της Irish Life & Permanent) θα υπερβεί αρκετά το επίπεδο που προβλεπόταν να φθάσει τον Φεβρουάριο του 2011.

7. Η Κεντρική Τράπεζα της Ιρλανδίας πρέπει να ζητήσει από τις Allied Irish Bank, Bank of Ireland, EBS Building Society και Irish Life & Permanent να τηρήσουν έναν δείκτη στόχο όσον αφορά την αναλογία χορηγήσεων προς καταθέσεις (LDR) της τάξης του 122,5% έως το τέλος του 2013, αποφεύγοντας συγχρόνως τις βεβιασμένες πωλήσεις (fire sales) περιουσιακών στοιχείων. Παράλληλα, οι Ιρλανδικές αρχές πρέπει να παρακολουθούν στενά την εξέλιξη του δείκτη καθαρής σταθερής χρηματοδότησης (Net Stable Funding ratio) και του δείκτη κάλυψης ρευστότητας των τραπεζών προκειμένου να εξασφαλίσουν τη σύγκλιση με τα πρότυπα που προκύπτουν στο πλαίσιο της Βασιλείας ΙΙΙ. Οι αρχές θα πρέπει να μεριμνήσουν ώστε οι στόχοι να επιτευχθούν με τη θέσπιση ενός αξιόπιστου πλαισίου για την παρακολούθηση της προόδου, με βάση ενδιάμεσους στόχους και κατάλληλες ρυθμίσεις διακυβέρνησης συνοδευόμενες από κίνητρα εντός των τραπεζών.

8. Με την ανάληψη των καθηκόντων της, η νέα κυβέρνηση ξεκίνησε εκτενή επισκόπηση των δαπανών προκειμένου να εντοπίσει δυνατότητες εξοικονόμησης κόστους/βελτίωσης της αποδοτικότητας και για να προσεγγίσει τις προτεραιότητες στις οποίες βασίζεται η δημοσιονομική εξυγίανση με εκείνες του κυβερνητικού προγράμματος εθνικής ανασυγκρότησης 2011-2016 που ανακοινώθηκε στις 7 Μαρτίου 2011.

9. Δεδομένων των εξελίξεων αυτών, η εκτελεστική απόφαση 2011/77/ΕΕ του Συμβουλίου πρέπει να τροποποιηθεί.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 3 της εκτελεστικής απόφασης 2011/77/ΕΕ του Συμβουλίου τροποποιείται ως ακολούθως:

(1) στην παράγραφο 5, το στοιχείο α) αντικαθίσταται από το ακόλουθο κείμενο:

«α) λαμβάνει μέτρα για να διασφαλιστεί ότι οι ημεδαπές τράπεζες διαθέτουν επαρκή κεφαλαιοποίηση με τη μορφή ιδίων κεφαλαίων, εφόσον χρειαστεί, προκειμένου να εξασφαλιστεί η τήρηση της ελάχιστης κανονιστικής απαίτησης δείκτη 10,5% για τα κύρια στοιχεία των βασικών ιδίων κεφαλαίων για ολόκληρη τη διάρκεια του προγράμματος χρηματοδοτικής συνδρομής της ΕΕ, με παράλληλη απομόχλευση προς τον δείκτη στόχο χορηγήσεων προς καταθέσεις 122,5% έως το τέλος του 2013.»

(2) στην παράγραφο 7:

α) στο στοιχείο β) προστίθεται η ακόλουθη πρόταση:

«Κατόπιν διαβουλεύσεων με την Ευρωπαϊκή Επιτροπή, το ΔΝΤ και την ΕΚΤ, η Ιρλανδία μπορεί να εισαγάγει δημοσιονομικές αλλαγές στα ανωτέρω καθορισμένα μέτρα, προκειμένου να αξιοποιηθούν πλήρως οι δυνατότητες βελτίωσης της αποδοτικότητας που πρόκειται να διαπιστωθούν στο πλαίσιο της υπό εξέλιξη διεξοδικής επισκόπησης των δαπανών και να υλοποιηθούν οι προτεραιότητες του κυβερνητικού προγράμματος, σε συμφωνία με τον γενικό στόχο εξασφάλισης δημοσιονομικής εξυγίανσης στον προϋπολογισμό του 2012 της τάξης τουλάχιστον των 3,6 δισεκατομμυρίων ευρώ.»

β) το στοιχείο ε) αντικαθίσταται από το ακόλουθο κείμενο:

«ε) Θέσπιση μέτρων για την ενίσχυση μιας αξιόπιστης δημοσιονομικής στρατηγικής και την ενδυνάμωση του δημοσιονομικού πλαισίου. Η Ιρλανδία υιοθετεί και θέτει σε εφαρμογή τον δημοσιονομικό κανόνα βάσει του οποίου όλα τα επιπλέον μη προγραμματισμένα έσοδα της περιόδου 2011-2015 θα διατεθούν για την μείωση του ελλείμματος και του χρέους. Η Ιρλανδία προβαίνει στη σύσταση συμβουλευτικού φορέα για δημοσιονομικά θέματα επιφορτισμένου με την ανεξάρτητη αξιολόγηση της πορείας της κυβέρνησης όσον αφορά τη συμμόρφωση με τους δημοσιονομικούς κανόνες και τις δημοσιονομικές προβλέψεις. Η Ιρλανδία θεσπίζει νόμο περί δημοσιονομικής ευθύνης με τον οποίο καθορίζεται μεσοπρόθεσμο πλαίσιο δαπανών με δεσμευτικά πολυετή ανώτατα όρια για τις δαπάνες σε κάθε τομέα. Προς το σκοπό αυτό, λαμβάνονται υπόψη οι τυχόν επικαιροποιημένες μεταρρυθμίσεις όσον αφορά την οικονομική διακυβέρνηση σε επίπεδο ΕΕ και αξιοποιούνται οι ήδη υφιστάμενες μεταρρυθμίσεις.»

γ) το στοιχείο ζ) αντικαθίσταται από το ακόλουθο κείμενο:

«ζ) ανακεφαλαιοποίηση των ημεδαπών τραπεζών έως το τέλος Ιουλίου 2011 (με την επιφύλαξη των κατάλληλων προσαρμογών για αναμενόμενες πωλήσεις περιουσιακών στοιχείων στην περίπτωση της Irish Life & Permanent) σύμφωνα με τα ευρήματα των PLAR και PCAR του 2011, όπως ανακοινώθηκαν από την Κεντρική Τράπεζα της Ιρλανδίας στις 31 Μαρτίου 2011.»

δ) το στοιχείο ιβ) αντικαθίσταται από το ακόλουθο κείμενο:

«ιβ) προκειμένου να τονωθεί ο ανταγωνισμός σε ανοικτές αγορές, αναμορφώνεται η νομοθεσία για να καταστεί πιο αξιόπιστος ο αποτρεπτικός της χαρακτήρας μέσω της διασφάλισης της διαθεσιμότητας αποτελεσματικών κυρώσεων για παραβιάσεις της Ιρλανδικής νομοθεσίας περί ανταγωνισμού και των άρθρων 101 και 102 της συνθήκης για τη λειτουργία της Ευρωπαϊκής Ένωσης, καθώς και μέσω της διασφάλισης της αποτελεσματικής λειτουργίας της Αρχής Ανταγωνισμού. Επιπλέον, για τη διάρκεια του προγράμματος, οι αρχές θα εξασφαλίσουν ότι δεν θα χορηγούνται περαιτέρω εξαιρέσεις από το πλαίσιο του δικαίου για τον ανταγωνισμό, εκτός εάν συνάδουν πλήρως με τους στόχους του ενωσιακού προγράμματος χρηματοδοτικής συνδρομής και τις ανάγκες της οικονομίας.»

ε) προστίθενται τα ακόλουθα στοιχεία ιδ), ιε) και ιστ):

«ιδ) απομόχλευση των ημεδαπών τραπεζών προς τους δείκτες-στόχους χορηγήσεων προς καταθέσεις που θα καθοριστούν στο πλαίσιο της PLAR 2011·

ιε) κατάρτιση σχεδίου στήριξης της φερεγγυότητας και της βιωσιμότητας των ιδρυμάτων ανεπαρκούς κεφαλαιοποίησης στον τομέα της συνεταιριστικής πίστης, συμπεριλαμβανομένης της χορήγησης στην Κεντρική Τράπεζα της Ιρλανδίας των αναγκαίων εξουσιών για την προαγωγή υψηλότερου βαθμού ενοποίησης του τομέα μέσω συγχωνεύσεων, όπου κρίνεται σκόπιμο, με δημόσια χρηματοδοτική στήριξη εφόσον κρίνεται αναγκαίο·

ιστ) υποβολή νομοθετικής πρότασης στο Oireachtas για τη στήριξη των πιστωτικών συνεταιρισμών με τη θέσπιση ενός ενισχυμένου ρυθμιστικού πλαισίου που θα συμπεριλαμβάνει αποτελεσματικότερη διακυβέρνηση και ρυθμιστικές απαιτήσεις.»

(3) Στην παράγραφο 8:

α) στο στοιχείο α) προστίθεται η ακόλουθη πρόταση:

«Κατόπιν διαβουλεύσεων με την Ευρωπαϊκή Επιτροπή, το ΔΝΤ και την ΕΚΤ, η Ιρλανδία μπορεί να εισαγάγει δημοσιονομικές αλλαγές στα ανωτέρω καθορισμένα μέτρα, προκειμένου να αξιοποιηθούν πλήρως οι δυνατότητες βελτίωσης της αποδοτικότητας που πρόκειται να διαπιστωθούν στο πλαίσιο της υπό εξέλιξη διεξοδικής επισκόπησης των δαπανών και να υλοποιηθούν οι προτεραιότητες του κυβερνητικού προγράμματος, σε συμφωνία με τον γενικό στόχο εξασφάλισης δημοσιονομικής εξυγίανσης στον προϋπολογισμό του 2013 της τάξης τουλάχιστον των 3,1 δισεκατομμυρίων ευρώ.»

β) προστίθεται το ακόλουθο στοιχείο γ):

«γ) απομόχλευση των ημεδαπών τραπεζών με στόχο τους δείκτες χορηγήσεων προς καταθέσεις που καθορίζονται βάσει της PLAR 2011.»

Άρθρο 2

Η παρούσα απόφαση απευθύνεται στην Ιρλανδία..

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΗ ΕΠΙΠΤΩΣΗ

Δεν απαιτείται δελτίο δημοσιονομικών επιπτώσεων για την παρούσα πρόταση.

[1] ΕΕ L 118 της 12.5.2010, σ. 1.